रिव्यू : औसत फिल्म है 'तेज'`  
'तेज' बुरी नहीं बल्कि एवरेज फिल्म है। अगर आपने 'स्पीड' नहीं देखी हो तो इसमें आपको नयापन जरूर नजर आएगा। फिल्म के लिए रेटिंग है 2.5 स्टार।
'तेज' 18 साल पहले रिलीज हॉलीवुड फिल्म 'स्पीड' से इंस्पायर्ड लगती है। फर्क यह है कि 'स्पीड' में बस में बम रखा है जबकि 'तेज' में एक ब्रिटिश ट्रेन में जिसकी स्पीड 60 मील से कम होते ही धमाका हो जाएगा। अब शुरु होती है यात्रियों को बचाने की जद्दोजहद और यह भी कुछ ऐसे ही होता है जैसे 'स्पीड' में देखा गया था। तो पहली कमी यही है कि फिल्म का कॉन्सेप्ट नया नहीं है।
 
अब 'तेज' और 'स्पीड' में फर्क क्या है? इसके लिए डायरेक्टर प्रियदर्शन ने एक्शन और थ्रिलर की लेयर के बीच एक इमोशनल स्टोरी जोड़ी जहां आकाश राणा यानी अजय देवगन वर्क परमिट न होने के कारण ब्रिटेन से बेइज्जत करके निकाल दिए जाते हैं और वह बीवी-बच्चे से बिछड़ने का बदला लेते हैं।
 
अब दूसरी खामी, 'तेज' है तो एक एक्शन थ्रिलर फिल्म लेकिन इसमें थ्रिलर की कमी दिखी। बाइक पर समीरा रेड्डी के अच्छे स्टंट हैं। जाएद खान पर अच्छा चेंजिंग सीक्वेंस है लेकिन सांस रोकने वाला एक्शन नहीं दिखता।
 
तीसरी खामी,  जब-जब यह फिल्म एक्शन छोड़कर अजय देवगन, समीरा रेड्डी और जाएद खान के इमोशनल ड्रामे पर फोकस करती है तब-तब यह स्लो और लम्बी लगने लगती है।
 
अब बात एक्टिंग डिपार्टमेंट की। एंटी टेरेरिस्ट स्क्वाड के डिटेक्टिव बने अनिल कपूर से लेकर अजय देवगन और रेल ट्रेफिक कंट्रोलर बने बमन ईरानी ने एवरेज परफॉरमेंस दिया है। बमन के दो तीन इंप्रेसिव सीन हैं जबकि समीरा रेड्डी छोटे से रोल में इंप्रेसिव हैं।
 
'तेज' बुरी नहीं बल्कि एवरेज फिल्म है। अगर आपने 'स्पीड' या इससे मिलती-जुलती हॉलीवुड फिल्में नहीं देखी हों तो इसमें आपको नयापन जरूर नजर आएगा। फिल्म के लिए रेटिंग है 2.5 स्टार।